ປາກີສຖານສືບຫາຮ່ອງຮອຍ ຂອງຄົນອະເມຣິກັນ ທີ່ຖືກລັກພາໂຕໄປ
ຕໍາຫລວດປາກີສຖານ ກໍາລັງສອບປາກຄໍາ ພວກຄົນຍາມບ້ານ ຂອງທ່ານ Warren Weinstein ໄວ 60 ປີ ທີ່ຖືກລັກພາໂຕໄປ
ໃນວັນອາທິດມື້ນີ້ ຕໍາຫລວດປາກີສຖານສືບຕໍ່ຊອກຫາຮ່ອງຮອຍຂອງຄົນອະເມຣິກັນຄົນນຶ່ງ ທີ່ຖືກພວກຄົນຮ້າຍລັກພາໂຕໄປໃນວັນເສົາວານນີ້ ໂດຍການເອົາປືນຈີ້ຜູ້ກ່ຽວອອກໄປຈາກ ບ້ານພັກໃນເມືອງ Lahore ໃນພາກຕາເວັນອອກຂອງປາກີສຖານນັ້ນ ພວກເຈົ້າໜ້າທີ່ຕໍາຫລວດກ່າວວ່າ ເວລານີ້ພວກຄົນຍາມບ້ານພັກຂອງຜູ້ທີ່ໄດ້ຮັບເຄາະຮ້າຍ ກໍາລັງຖືກສອບປາກຄໍາຢູ່ ສະຖານທູດສະຫະລັດໄດ້ບອກຊື່ຄົນອະເມຣິກັນຄົນນີ້ ຊື່ War- ren Weinstein ຊຶ່ງຢູ່ໃນໄວ 60 ປີ ແລະເປັນຜູ້ອໍານວຍການປະຈໍາປາກີສຖານ ຂອງບໍລິ ສັດທີ່ປຶກສາດ້ານການພັດທະນາ J E Austin Associates ທີ່ມີຫ້ອງການຕັ້ງຢູ່ໃນສະ ຫະລັດ ຍັງບໍ່ທັນມີໃຜກ່າວອ້າງເອົາຄວາມຮັບຜິດຊອບໃນການລັກພາໂຕຄັ້ງນີ້ເທື່ອ ຕໍາຫລວດປາກີສຖານກ່າວວ່າ ພວກຄົນຮ້າຍໄດ້ເກ້ຍກ່ອມໃຫ້ຄົນຍາມ ປະຕູບ້ານພັກຂອງ ທ່ານ Weinstein ໄຂປະຕູບ້ານ ໃນເວລາເຊົ້າມືດ ໂດຍສະເໜີໃຫ້ເຂົ້າປາອາຫານແກ່ພວກ ເຂົາເຈົ້າ ຊຶ່ງການສະແດງຄວາມໃຈກວ້າງແບບນີ້ເປັນຂອງທໍາມະດາໃນເດືອນຖືສີນຂອງຊາວ ມຸສລິມ ຫລື Ramadan ຊຶ່ງເປັນຊ່ວງເວລາທີ່ຜູ້ຄົນພາກັນອົດອາຫານບໍ່ກິນເຂົ້າໃນຍາມ ກາງເວັນນັ້ນ ຫລັງຈາກນັ້ນ ພວກຄົນຮ້າຍກໍບັງຄັບໃຫ້ຄົນຂັບລົດຂອງທ່ານ Weinstein ໄປເຄາະປະຕູ ຫ້ອງນອນຂອງທ່ານ ແລ້ວກໍລັກພາໂຕທ່ານໄປເວລາທ່ານ Weinstein ໄຂປະຕູອອກມາ ການລັກຈັບໂຕຜູ້ຄົນໄປເພື່ອຮຽກເອົາຄ່າໄຖ່ເປັນເລື້ອງປົກກະຕິໃນປາກີສຖານ ແຕ່ຕາມ ທໍາມະດາແລ້ວ ພວກຊາວຕ່າງດ້າວບໍ່ຄ່ອຍໄດ້ຕົກເປັນເປົ້າໝາຍ